Nordjyllands Politi har tirsdag aften afsøgt et markområde ved siden af motorvej E45 i nordgående retning efter et færdselsuheld og har fundet føreren af bilen, en 39-årig kvinde. Uheldet skete klokken 19.55 på motorvejen mellem Bouet og Vodskov Syd. - Bilisten mistede herredømmet, røg ud over autoværnet og rullede rundt for til sidst at lande på en grusvej, der går parallelt med motorvejen, siger Mogens Hougesen, der er vagtchef ved Nordjyllands Politi. Da politiet ankom til stedet, fandt de hurtigt bilen – men bilisten var væk. Det fik politiet til at afsøge området med en hundepatrulje. Kvinden blev kort efter fundet, lettere tilskadekommen, i en grøft. Kvinden blev bragt til sygehuset for at få taget en blodprøve, fordi politiet har mistanke om spirituskørsel. Det var formentlig høj hastighed, der var skyld i uheldet.

Opsummering:
En bil rullede ud over autoværnet og landede på en grusvej ved et færdselsuheld på motorvej E45.